Stein Dag Jensen

Stein Dag Jensen (født 1945) er en norsk journalist og musikkjournalist med noen års fartstid i Dagbladet, der han i 1975 ble den første norske journalisten som fikk et intervju med Bruce Springsteen. Senere startet han i NRK Radio, der han har ledet en rekke ulike programposter som Eviggrønt, Musikkrevyen og Musikknytt. Jensen regnes som en av Norges fremste Beatles-eksperter og har ved flere anledninger møtt Ringo Starr, George Harrison og manager Brian Epstein. 

 Karriere 
Som tenåring hadde Jensen en stor interesse for pop- og rockmusikk, og i 1962 begynte han å kommentere Radio Luxembourgs Top 20 for Dagbladet. Dette var blant de første artiklene om popmusikk i avisen, og Jensen ble etter hvert Dagbladets første musikkjournalist – samtidig mens han gikk på gymnaset. Særlig fulgte han The Beatles tett, og i 1960-årene brukte plateselskapene ham som konsulent, blant annet for å velge ut singlene på Beatles-albumene etter hvert som de kom ut. 

Etter å ha fullført gymnaset på Grefsen i Oslo i 1965, begynte han med studier etter anbefaling fra Dagbladet-redaktør Roald Storsletten. Jensen tok mellomfag ved Universitetet i Oslo i sosiologi, statsvitenskap og historie. Samtidig tok han jevnlig kvelds- og helgevakter i ulike avdelinger i Dagbladet. 

I 1983 begynte Jensen i Dagsnytt, der han blant annet var med på å starte Dagsnytt Atten. I 1990 gikk han over i Radiosporten der han blant annet var med på å dekke OL på Lillehammer i 1994. Siden begynte han i NRK Radios musikkredaksjon der han har hatt ansvaret for programposter som Eviggrønt, Musikkrevyen og Musikknytt. og også Popquiz på 90-tallet (som var en del av utslagsrundene til spørreprogrammet Pick-Up, en quiz om popmusikk.  

Jensen har også jobbet opp mot Melodi Grand Prix og Eurovision Song Contest, og han har kommentert den internasjonale finalen fem ganger på NRK P1 i perioden 1995–2001. 

 Annet 
Jensen er en ivrig akvarie-entusiast og har vært medlem av Oslo Akvarieklubb siden 1961.

 Referanser 

Kategori:Norske journalister
Kategori:Norske radioprogramledere
Kategori:NRK-journalister
Kategori:Programledere for NRK Radio
Kategori:Personer fra Oslo